Επίδραση χαρακτηριστικών γνωρισμάτων της επίθεσης στη μεγιστοποίηση της απόδοσης ομάδων καλαθοσφαίρισης υψηλού επιπέδου
Authors: Σταυρόπουλος Νικόλαος 
Published: August 2021

Η αξιολόγηση της επίθεσης και η μεγιστοποίηση της απόδοσης των ομάδων αποτελεί το επίκεντρο του ενδιαφέροντος για προπονητές στη σύγχρονη καλαθοσφαίριση. Η αναγκαιότητα της σωστής εκτέλεσης των βασικών επιθετικών δεξιοτήτων είναι βασική προϋπόθεση στα προπονητικά προγράμματα. Η δημιουργία συστημάτων κατάταξης των επιδόσεων στην επίθεση, η ανάλυση τυποποιημένων στατιστικών πινάκων απόδοσης και η αξιολόγηση της απόδοσης των ομάδων με βάση μετρήσεις μέσω ηλεκτρονικού υπολογιστή και βιντεοανάλυσης, αποτελούν επίσης αντικείμενα μεγάλου ενδιαφέροντος από τους προπονητές. Ο σκοπός της μελέτης αυτής ήταν διττός: α) η επίδραση επιλεγμένων μεταβλητών του παιχνιδιού όπως της πάσας, τα είδη πάσας, της ντρίπλας, του χρόνου εκτέλεσης του σουτ στην επιτυχία κατά την επίθεση και β) η δημιουργία ενός γραφικού μοντέλου καταγραφής ολόκληρης της επίθεσης με σύμβολα, αριθμούς και γράμματα για τα διαφορετικά χαρακτηριστικά της επίθεσης. Το δείγμα της έρευνας αποτέλεσαν 6 ομάδες του εθνικού ελληνικού πρωταθλήματος της Α Ι κατηγορίας: ΟΛΥΜΠΙΑΚΟΣ, ΠΑΟΚ, ΠΑΟ, ΑΡΗΣ, ΗΡΑΚΛΗΣ και ΛΑΡΙΣΑ. Αξιολογήθηκαν 36 παιχνίδια, 6 παιχνίδια για κάθε ομάδα (3 εντός έδρας, 3 εκτός έδρας) και καταγράφηκαν η πάσα, τα είδη πάσας, η ντρίπλα, ο χρόνος εκτέλεσης του σουτ στην επίθεση, και το αποτέλεσμα της τελικής προσπάθειας (επιτυχία, αποτυχία). Η τελική προσπάθεια καταγράφηκε στις περιοχές της περιφέρειας και της ρακέτας. Για την καταγραφή των δεδομένων δημιουργήθηκε ένα σύστημα σημειώσεων με τη χρησιμοποίηση συμβόλων, γραμμάτων και αριθμών για τις διαφορετικές αρχές της επίθεσης. Για τη στατιστική επεξεργασία των αποτελεσμάτων χρησιμοποιήθηκε έλεγχος ανεξαρτησίας των τιμών με τη χ² (Chi-square) κατανομή (Cross tabulation analysis), αναλύσεις διακύμανσης (ANOVA), αναλύσεις διακριτότητας και λογαριθμικής παλινδρόμησης (Discriminant, Logistic Regression). Τα αποτελέσματα έδειξαν ότι οι ομάδες υψηλού επιπέδου κατέγραψαν μεγαλύτερο ποσοστό επιτυχίας στην τελική προσπάθεια όταν πριν την εκτέλεση του σουτ χρησιμοποιήθηκαν: 5 πάσες, λιγότερες από 10 ντρίπλες και χρόνος εκτέλεσης 17,5 δευτερολέπτων. Επίσης, το ποσοστό επιτυχίας στην τελική προσπάθεια (%), στην περιοχή της περιφέρειας και της ρακέτας, ήταν σημαντικά μεγαλύτερο όταν προηγήθηκε η χρήση της πάσας στήθους σε σύγκριση με αυτές μετά από την πάσα πάνω από το κεφάλι και τη σκαστή πάσα (p<0.05). Η χρήση της σκαστής πάσας εμφανίστηκε με μειωμένη συχνότητα σε σύγκριση με τα άλλα είδη πάσας (p<0.05). Επιπλέον, η επαναφορά της μπάλας με 3 πάσες και 4 ντρίπλες στο χώρο της επίθεσης οδήγησε σε μεγαλύτερο ποσοστό επιτυχίας στην τελική προσπάθεια (p<0.05). Το προτεινόμενο σύστημα καταγραφής θα αποτελέσει ένα εύχρηστο "εργαλείο κατασκοπείας" για τους προπονητές κατά τη διάρκεια του παιχνιδιού τόσο της δικιάς τους ομάδας όσο και των αντιπάλων. Σε αντίθεση με τα υπάρχοντα συστήματα καταγραφής, η μέθοδος "κατασκοπείας" και αξιολόγησης βασικών χαρακτηριστικών της επίθεσης που δημιουργήθηκε προσφέρει άμεση πληροφόρηση στους προπονητές. Πιστεύουμε ότι τα παραπάνω αποτελέσματα θα συμβάλλουν στον καλύτερο σχεδιασμό και στην καλύτερη παρακολούθηση της προπονητικής διαδικασίας.